呈任邕州詔子言
作者：趙蕃
朝代：宋

paragraphs: 清江江上賢大夫，我所識者向楊胡。
盤園近說在城郭，使君政剖邕州符。
笑談雖阻親顔色，新詩往往流傳得。
豈知舟楫復江湖，飄飄又墮清江側。
向來一識苦無因，茲日何緣得造門。
要題詩句道所以，行色蒼茫難具陳。
盤園已成十年陰，使君二毛殊未侵。
平生慷慨功名事，切勿戀此成遐心。